Diari Oficial de la Generalitat Valenciana


Sumari del DOGV 6287, del 11-06-2010 (2010/6548)

ORDE 58/2010, de 2 de juny, de la Conselleria d'Educació, per la qual es regula la menció honorífica i la convocatòria dels premis extraordinaris al rendiment acadèmic d'Educació Secundària Obligatòria de la Comunitat Valenciana a partir del curs 2009-2010.
-----------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/06/02/58/dof/vci/html**

### Dades del document

Número de DOGV
:   6287

Data del DOGV
:   11-06-2010

Secció del DOGV
:   I. DISPOSICIONS GENERALS

Número del document
:   2010/6548


Data del document
:   02-06-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ensenyament secundari
    * alumne
    * legislació
    * estudiant
    * premi cultural
    * ensenyament obligatori

ORDE 58/2010, de 2 de juny, de la Conselleria d'Educació, per la qual es regula la menció honorífica i la convocatòria dels premis extraordinaris al rendiment acadèmic d'Educació Secundària Obligatòria de la Comunitat Valenciana a partir del curs 2009-2010. [2010/6548]  
La Llei Orgànica 2/2006, de 3 de maig, d'Educació, establix, entre els seus principis fonamentals, l'exigència de proporcionar una educació de qualitat a tots els ciutadans, en tots els nivells del sistema educatiu, a fi que aconseguisquen el màxim desenrotllament possible de les seues capacitats, individuals i socials; intel·lectuals, culturals i emocionals.  
L'Educació Secundària Obligatòria pretén el desenrotllament de competències cognitives, afectives i socials que establisquen les bases d'una futura vida adulta plena i satisfactòria, i per a aconseguir-ho s'ha de garantir a tot l'alumnat un màxim i un òptim aprenentatge escolar. Els centres han d'establir les condicions mínimes perquè puguen aconseguir-se millors índexs de qualitat educativa a tots els nivells i per a tots els seus membres.   
Conscients que una ensenyança de qualitat i el convenciment que anar avançant en els aprenentatges produiran en l'alumnat els nivells adequats de motivació que, al seu torn, afavoriran la consecució de futurs aprenentatges, la Conselleria d'Educació de la Comunitat Valenciana, dins de la posada en marxa d'actuacions i intervencions per a millorar l'èxit escolar i augmentar el rendiment de l'alumnat, desitja reconéixer l'esforç i el mèrit de l'alumnat que s'haja distingit en els seus estudis al finalitzar l'etapa d'Educació Secundària Obligatòria, amb la convicció que això constituirà un estímul per a l'esforç i un al·licient perquè els escolars, després de l'Educació Secundària Obligatòria, prosseguisquen amb èxit els seus estudis.  
El Decret 112/2007, de 20 de juliol, del Consell, pel qual s'establix el currículum de l'Educació Secundària Obligatòria a la Comunitat Valenciana, determina en l'article 3 que la finalitat d'esta etapa és aconseguir que els alumnes adquirisquen els elements bàsics de la cultura, especialment en els seus aspectes humanístic, artístic, científic i tecnològic; desenrotllar i consolidar en estos els hàbits d'estudi i de treball; preparar-los per a la seua incorporació a estudis posteriors i per a la seua inserció laboral i formar-los per a l'exercici dels seus drets i obligacions en la vida com a ciutadans.  
L'Orde de 14 de desembre de 2007, de la Conselleria d'Educació, sobre avaluació en Educació Secundària Obligatòria, reflectix el caràcter continu de l'avaluació, que forma part del procés d'ensenyança i aprenentatge de l'alumnat, així com la seua realització de forma diferenciada, que suposa el referent perquè el professorat valore el grau d'adquisició de les competències bàsiques i el de consecució dels objectius i criteris d'avaluació.  
Amb esta finalitat, la Conselleria d'Educació de la Comunitat Valenciana ha decidit crear la menció honorífica i els premis extraordinaris de l'Educació Secundària Obligatòria per reconéixer públicament l'esforç i la dedicació de l'alumnat que ha cursat l'etapa satisfactòriament, fomentar valors com la superació personal i la responsabilitat, incentivar la perseverança en l'estudi i, en últim terme, millorar la qualitat del sistema educatiu i posar en relleu l'alumne que aprofita els estudis, com a exemple i inspiració per a una societat basada en el coneixement i el desenrotllament.  
Per tot això, vista la proposta del director general d'Ordenació i Centres Docents de la Conselleria d'Educació amb data 31 de maig de 2010, de conformitat amb esta, i en virtut de les competències que m'atribuïx l'article 28.e de la Llei 5/1983, de 30 de desembre, del Consell,  
ORDENE  
Article 1. Objecte i àmbit d'aplicació  
1. La present orde té com a objecte regular la concessió de la menció honorífica, als centres docents, a l'alumnat d'Educació Secundària Obligatòria que, partint d'una situació social o personal desfavorable, haja realitzat un esforç que meresca ser reconegut per la comunitat educativa com a conseqüència dels bons resultats obtinguts en relació amb les seues pròpies circumstàncies; així com regular la convocatòria a la Comunitat Valenciana dels premis extraordinaris d'Educació Secundària Obligatòria a partir del curs 2009-2010. Ambdós tindran el fi de donar un reconeixement públic a l'esforç i la dedicació de l'alumnat en esta etapa de l'ensenyança bàsica i reforçar aquells aspectes que incidixen en la millora del sistema educatiu.  
2. La present orde serà aplicable a l'alumnat de centres públics i privats de la Comunitat Valenciana.  
Article 2. Menció honorífica als centres docents  
1. Els centres docents podran atorgar la menció honorífica a l'alumnat que haja sigut proposat per a l'obtenció del títol de Graduat en Educació Secundària Obligatòria i l'esforç del qual meresca ser reconegut donades les seues característiques personals o socials, així com els resultats obtinguts per l'alumne o alumna.  
2. Els centres docents podran concedir fins a un màxim de cinc mencions honorífiques en cada curs acadèmic.  
3. En la sessió d'avaluació final ordinària, l'equip docent de cada grup de quart curs realitzarà la proposta d'alumnat candidat a l'obtenció de la menció honorífica, si estima que hi ha alumnes mereixedors de la dita menció. La direcció del centre, informat el consell escolar, determinarà els alumnes als quals se'ls concedix la menció honorífica.  
4. L'obtenció de la menció honorífica per part d'un alumne o alumna s'haurà de fer constar en el seu expedient acadèmic i en l'historial acadèmic.  
Article 3. Característiques i nombre dels premis extraordinaris  
1. L'alumnat que resulte premiat en l'etapa d'Educació Secundària Obligatòria rebrà un diploma a l'excel·lència en el rendiment acadèmic expedit per la conselleria competent en matèria d'Educació, i serà entregat en un acte acadèmic organitzat a este efecte.  
2. Amb caràcter general, es podran concedir fins a un màxim de 100 premis extraordinaris. Este nombre de premis es podrà superar en els termes establits en l'article 6.2 de la present orde.  
3. Així mateix, l'obtenció del Premi Extraordinari d'Educació Secundària Obligatòria per part d'un alumne o alumna es consignarà en l'historial acadèmic i en l'expedient acadèmic d'este per mitjà d'una diligència específica.  
Article 4. Requisits de participació en els premis extraordinaris  
1. Podrà optar als premis extraordinaris d'Educació Secundària Obligatòria al rendiment acadèmic l'alumnat que reunisca les condicions següents:  
a) Haver cursat i superat durant el curs acadèmic el quart curs d'Educació Secundària Obligatòria en un centre públic o privat de la Comunitat Valenciana.  
b) Haver obtingut en quart curs de l'Educació Secundària Obligatòria una nota mitjana igual o superior a 9,25 punts.  
c) Haver sigut proposat per la direcció del centre, oït l'equip docent de cada grup de quart curs de l'etapa, com a candidat o candidata a l'obtenció de Premi Extraordinari d'Educació Secundària Obligatòria.  
2. Cada centre docent podrà proposar un màxim de tres candidats per a l'obtenció del Premi Extraordinari d'Educació Secundària Obligatòria.  
Article 5. Presentació de sol·licituds  
1. Conclosa l'avaluació final ordinària, la direcció de cada centre docent, a proposta dels equips docents de quart curs d'Educació Secundària Obligatòria i informat el consell escolar, confeccionarà la llista d'aquells alumnes que reunixen els requisits establits en l'article 4 d'esta orde, i haurà de seleccionar un nombre màxim de tres alumnes.  
2. Els secretaris dels centres públics, o els qui exercisquen les seues funcions als centres privats, remetran a la direcció general competent en matèria d'Ordenació i Centres Docents la relació dels alumnes seleccionats com a candidats a l'obtenció del Premi Extraordinari d'Educació Secundària Obligatòria, segons el model de l'annex únic d'esta orde. En la relació d'alumnat, s'indicarà la nota mitjana de cada alumne o alumna en les matèries de quart curs d'Educació Secundària Obligatòria. També es remetrà, junt amb la relació d'alumnat proposat, una certificació acadèmica amb les qualificacions obtingudes per cada alumne o alumna proposat en totes les matèries del quart curs de l'etapa.  
3. El termini perquè els centres docents remeten la documentació anterior finalitzarà el 31 de juliol.  
4. Les sol·licituds fora de termini no seran tingudes en compte per a la concessió dels premis. Les sol·licituds que no reunisquen tots els requisits documentals citats podran esmenar-se en els termes indicats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 6. Adjudicació i resolució dels premis extraordinaris  
1. La direcció general competent en matèria d'Ordenació i Centres Docents confeccionarà la relació d'alumnat adjudicatari dels premis extraordinaris d'Educació Secundària Obligatòria, ordenat de major a menor nota mitjana de l'alumnat en quart curs d'Educació Secundària Obligatòria.  
2. En cas de produir-se empats per a l'adjudicació de premis, es podrà incrementar el nombre establit, amb caràcter general, quant a premis a atorgar.  
3. La direcció general competent en matèria d'Ordenació i Centres Docents dictarà una resolució de concessió dels premis, que serà publicada en el Diari Oficial Comunitat Valenciana abans del 30 de novembre. Davant de la dita resolució, que no posarà fi a la via administrativa, els interessats podran interposar recurs d'alçada davant de la Secretaria Autonòmica d'Educació.  
DISPOSICIÓ ADDICIONAL  
Única. Difusió i supervisió de la norma  
1. La inspecció educativa vetlarà pel compliment del que establix esta orde.  
2. Els equips directius dels centres públics i la direcció dels centres privats complirà i farà complir el contingut de la present orde i difondrà el seu contingut entre els membres de la comunitat educativa.  
DISPOSICIÓ DEROGATÒRIA  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que establix la present orde.  
DISPOSICIÓ FINAL  
Única. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
València, 2 de juny de 2010  
El conseller d'Educació,  
ALEJANDRO FONT DE MORA TURÓN  
ANNEX  
MODEL DE SOL·LICITUD  
  
............................................................................, secretari/ària del centre, certifique que, segons consta en els arxius del centre, els alumnes que s'indiquen a continuació complixen els requisits exigits en l'Orde .........................................  
  
I perquè així conste i tinga els efectes corresponents, firme este certificat amb el vistiplau de la direcció del centre  
....................................., ............... d ................. de ..........................  
\* \* \* \* \*  
ANEXO  
MODELO DE SOLICITUD  
  
............................................................................, secretario/a del centro, certifico que según consta en los archivos del centro, los alumnos que se relacionan a continuación cumplen los requisitos exigidos en la Orden .........................................  
  
Y para que así conste y tenga los efectos correspondientes, firmo este certificado con el visto bueno de la dirección del centro  
..................................... a ............... de ................. de ..........................


Còpia Permalink ELI